PROKAL.CO, Di kampung wadahnya bediam Joni - ngaran asal sambat nang menulis wal - tarkanal paling sugih. Maklum haja pang, di kampung kuitan Joni dikanal juragan kambing. Handak apa haja Joni nang kuliah di kota, pasti diumpati kuitannya, nang kada handak Joni kalah jua kekawalannya.
Kabujuran Joni nang dimanja ni, harian tu meneleponi kuitannya handak meminta ditukarkan oto.
"Bah, ulun marasa tarhina," sambat Joni.
"Kanapa pulang ikam nak," takun abahnya heran.
"Ulun kada bisi kawal Bah ai di sini," ujar Joni nang meulah kuping abahnya panas.
"Kenapa kada ada nang mengawali ikam," takun abahnya lagi.
Joni lalu ai mengesahkan amun kekawalanya ke kampus rami naik roda ampat. Ada nang naik kijang, panter sampai kuda.
“Bah harat-haratnya kekawalan ikam itu. Amun kayak itu kaina abah tukarkan jua ikam supaya bisa kayak kekawalan ikam,” jar abah Joni.
Kehimungan banar Joni mendangar handak ditukarkan. Tapi bungulnya Joni, inya kada betakun oto merek apa nang handak ditukarkan abahnya itu.
Pas seminggu menunggu, sekalinya di kos wadah Joni bediam datang kiriman abahnya. Kerbau sing ganalan diikat parak kos Joni. Kebeliangan Joni melihat ada kerbau ganal, apalagi pas tahu itu kiriman abahnya. Behancap Joni menelpon kuitannya di kampung.
“Kenapa pian ngirimin ulun kerbau sing ganalan Bah,” jar Joni betakun.
“Uma ai ikam ini, maka ikam jua nang handak kayak kekawalan ikam. Jar ikam pang kekawalan ke kampus ada nang naik kijang, panter sampai kuda,” jar abahnya.
“Astagaaaaa, maksud ulun itu Bah ai itu merek oto, lainannya nama binatang pang,” jar Joni sambil menapak ke dahi sing kuatan. (oke/upi)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn